ഹൈക്കോടതിയിലെ തിരിച്ചടി അനുപമ ഹേബിയസ് കോര്പ്പസ് ഹര്ജി പിന്വലിച്ചു തന്റെ അനുവാദമില്ലാതെ മാതാപിതാക്കള് കുട്ടിയെ ദത്തിന് നല്കിയെന്ന വിവാദത്തില് ഹൈക്കോടതിയില് സമര്പ്പിച്ച ഹേബിയസ് കോര്പ്പസ് ഹര്ജി അനുപമ പിന്വലിച്ചു. തന്റെ കുഞ്ഞിനെ കസ്റ്റഡിയിലെടുത്ത് ഹാജരാക്കണമെന്നാവശ്യപ്പെട്ടാണ് അനുപമ കോടതിയെ സമീപിച്ചത്. പക്ഷെ ഇപ്പോള് കുടുംബകോടതിയില് കേസ് നിലനില്ക്കുന്നതിനാല് ഹര്ജി ഫയലില് സ്വീകരിക്കാന് ഹൈക്കോടതി വിസമ്മതിക്കുകയായിരുന്നു. മാത്രമല്ല, ഈ ഹര്ജി പിന്വലിച്ചില്ലെങ്കില് തള്ളുമെന്ന് കോടതി അറിയിച്ച സാഹചര്യത്തിലാണ് അനുപമ പിന്വലിച്ചത്. കുഞ്ഞിനെ നഷ്ടപ്പെട്ടെന്ന തന്റെ പരാതിയില് 2021 ഒക്ടോബര് 18ന് മാത്രമാണ് പൊലീസ് കേസ് റജിസ്റ്റര് ചെയ്തത്. അതുകൊണ്ടുതന്നെ കുഞ്ഞിനെ കണ്ടെത്തി കസ്റ്റഡിയിലെടുത്ത് ഹാജരാക്കി തനിക്ക് കൈമാറണമെന്നാണ് ഹര്ജിയില് അനുപമയുടെ ആവശ്യം. എന്നാല് ഇത് ഹൈക്കോടതി അംഗീകരിച്ചില്ല.. കുട്ടി ഉള്ളത് നിയമവിരുദ്ധ കസ്റ്റഡിയിലെന്ന് നിലവില് പറയാനാകില്ലെന്നും കോടതി പറഞ്ഞു. കേസ് നാളത്തേക്ക് ഹൈക്കോടതി മാറ്റുകയും ചെയ്തിരുന്നു. ഇതിനിടയിലാണ് ഹര്ജി പിന്വലിച്ചത്.